Klokken syv fredag morgen ringede auktionsmester Edvin Jensen for sidste gang i år med klokken i auktionshallen i Skagen, og det var signalet til en god - men også dyr handelsdag - på auktionen. Priserne er op til årets sidste steget med over 30 procent i forhold til for et par måneder siden, og det er især rødspætter, hummere og torsk, som presser prisen op. Der var lidt over 800 kilo hummere under hammeren. 162 kroner var højeste pris for et kilo jomfruhummere, og dagens gennemsnitsspris landede på 76 kroner pr. kilo. - Jeg er lidt skuffet over prisen på hummere, lyder det fra auktionsmester Edvin Jensen, der gerne havde set, at køberne skulle gribe dybere i lommerne for at få hummer på nytårsbordet. Han er derimod anderledes tilfreds med prisen på rødspætter, som i øjeblikket er rekordhøj. - Prisen på rødspætter var helt fantastisk, siger Edvin Jensen. Torsdag kostede et kilo rødspætter over 80 kroner for et kilo, og igen fredag er prisen meget høj. Højeste pris for et kilo landede på 75 kr. - Det er de dyreste rødspætter, som jeg har købt af den slags, siger Jan Nielsen fra Skagen Fisk. Prisen på rødspætter er eksploderet den seneste tid. Blandt andet på grund af stor efterspørgsel samtidig med at der ikke fanges mindre mængder rødspætter. - For et par år siden kostede et kilo rødspætter 4-6 kroner. Nu koster de det ti-dobbelte, og et kilo rødspættefiletter kommer til at koste 200 kroner, siger Jan Nielsen fra Skagen Frisk.

Referat:
Rødspætter bliver solgt til rekordhøje priser her op til nytår. På fiskeauktionen i Skagen blev rødspætter i dag handlet for op til 75 kr. pr. kilo.